
S 12. SJEDNICE GRADSKOG VIJEĆA

U Ivanić-Gradu, 21. srpnja 2026.
12. sjednica Gradskog vijeća Grada Ivanić-Grada održana je dana 21. srpnja 2026. godine s početkom u 16:30 sati u Spomen domu Alojza Vulinca, Ivanić-Grad. 

Bilješke vodi Marina Šiprak – pročelnica Upravnog odjela za lokalnu samoupravu, pravne poslove i društvene djelatnosti.

Prisutni članovi Gradskog vijeća:
Željko Pongrac, Maja Krnjević, Ivica Kozjak, Milica Piličić, Mirna Češković, Aleksandra Toth, Irena Fučkar, Danijel Husarić, Renato Mikac, Mladen Prelec, Ana Samardžić, Marijan Lukač  

Odsutni članovi Gradskog vijeća: 
Željko Brezovečki Brzi, Krešimir Golubić, Katarina Ciganović 

Ostali prisutni:
1. Javor Bojan Leš – gradonačelnik Grada Ivanić-Grada
2. Marina Šiprak – pročelnica Upravnog odjela za lokalnu samoupravu, pravne poslove i društvene djelatnosti
3. Ilijana Mišković – pročelnica Upravnog odjela za komunalno gospodarstvo, prostorno planiranje, gospodarstvo i poljoprivredu
4. Tamara Mandić – pročelnica Upravnog odjela za financije i proračun
5. Dražen Malec – ravnatelj Pučkog otvorenog učilišta Ivanić-Grad
6. Sanja Mahovlić Vučinić – direktorica trgovačkog društva Razvojna agencija IGRA d.o.o. 
7. Dražen Hlad – direktor trgovačkog društva Komunalni centar Ivanić-Grad d.o.o.
8. Luka Krstulović – direktor trgovačkog društva INTERDIS d.o.o. za prostorno uređenje, projektiranje i savjetovanje
9. Siniša Klasić – trgovačko društvo Obiteljski radio Ivanić d.o.o.  
10. Siniša Kunek – trgovačko društvo Obiteljski radio Ivanić d.o.o.  

Predsjednik Gradskog vijeća Željko Pongrac otvorio je 12. sjednicu te konstatirao kako je sjednici od ukupno 15 prisutno 10 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke. 

Na sjednici je jednoglasno sa 10 glasova za usvojen zapisnik s 11. sjednice Gradskog vijeća Grada Ivanić-Grada.

Prije usvajanja Dnevnog reda, predsjednik Gradskog vijeća je konstatirao kako je sukladno članku 57. Poslovnika Gradskog vijeća Grada Ivanić-Grada zaprimio prijedlog ovlaštenog predlagatelja za dopunom Dnevnog reda te je predložio da se Dnevni red dopuni točkama:

· Razmatranje prijedloga i donošenje Odluke o donošenju VI. izmjene i dopune Prostornog plana uređenja Grada Ivanić-Grada
· Razmatranje prijedloga i donošenje Odluke o donošenju III. izmjene i dopune Urbanističkog plana uređenja zone gospodarske namjene na području Ivanić-Grad i Caginec (UPU 6).

Prijedlog je sa 10 glasova za jednoglasno usvojen.

Gradsko vijeće je jednoglasno sa 10 glasova za usvojilo sljedeći 
[bookmark: _Hlk81836817]
D N E V N I   R E D:

0. Aktualni sat
1. Razmatranje prijedloga i donošenje Pravilnika o provedbi postupaka jednostavne nabave Grada Ivanić-Grada
2. Razmatranje prijedloga i donošenje Odluke o kratkoročnom zaduživanju Grada Ivanić-Grada – dopušteno prekoračenje po transakcijskom računu
3. Razmatranje prijedloga i donošenje Odluke o odabiru najpovoljnije ponude za kupnju nekretnine označene kao k.č. br. 56/1 k.o. Šarampov
4. Razmatranje prijedloga i donošenje Odluke o donošenju VI. izmjene i dopune Prostornog plana uređenja Grada Ivanić-Grada
5. Razmatranje prijedloga i donošenje Odluke o donošenju III. izmjene i dopune Urbanističkog plana uređenja zone gospodarske namjene na području Ivanić-Grad i Caginec (UPU 6)
6. [bookmark: _Hlk192596827][bookmark: _Hlk202436470]Razno

Rad prema utvrđenom dnevnom redu.

0. TOČKA

Gđa Maja Krnjević - Dobar dan svima, posebno slušateljicama i slušateljima Obiteljskog radija Ivanić, kao i svim prisutnim vijećnicima i svim prisutnima na ovoj sjednici. Grad je već godinama raskopan, a posebno je zabrinjavajuće što je istovremeno otvoreno više gradilišta, trenutačno čak sedam ulica, plus trg, dok na pojedinim lokacijama danima nema apsolutno nikakvih radova. Strojevi su raskopali, stavili su cijevi, neke su zakopali i to tako stoji. Prošli tjedan dva dana nigdje nitko ništa nije radio. Takva organizacija značajno otežava promet, svakodnevni život građana i funkcioniranje poslovnih subjekata te ostavlja dojam lošeg planiranja i nedovoljne koordinacije. Dodatno me zabrinjava činjenica da izvođači ulaze u privatne parcele bez prethodne najave vlasnicima. Građani ostaju zatečeni kad uđu u vlastito dvorište i zateknu iskope ili oštećenu imovinu. U mom slučaju, meni se to isto dogodilo, objasnit ću vam i kako. Prilikom iskopa za vodovodnu šahtu u potpunosti je uništen povrtnjak bez ikakve prethodne obavijesti ili mogućnosti da zaštitim svoju imovinu. Takvo postupanje je apsolutno neprihvatljivo. Dakle, ja sam se ujutrot, bila sam kod kuće. Nitko nije pozvonio, nitko nije došao na glavna vrata, na glavni ulaz, na glavno dvorište, nego s bočne strane moje kuće iz druge ulice koja je iza kuće. Ušli su radnici, njih četvero, kao osvajači. Ja se ujutro dignem i idem u dvorište. Vidim tamo četiri nepoznate osobe. Napravili dar-mar, iskopali rov, zatrpali totalno vrt bez da su pozvali, bez da su se javili, bez da su rekli: „Jel' ima 'ko doma da poberete plodove koje imate?“ ili ne znam. To je uništavanje imovine i, vjerujte, neka se to dogodi nekom drugom, a dogodit će se ili se možda već je, vlasnici s punim pravom će reagirati neprimjereno. Zamislite samo da je vama, da ste se našli u takvoj situaciji. Pa netko bi nekoga pa sigurno lupio šakom u glavu. Dakle, to nema smisla. Ja vas molim da poduzmete sve što možete da se takve stvari više ne dešavaju jer mislim da mi moramo biti obaviješteni o tome. Znam, sigurno, imam informacije, u nekim gradovima, pa i u Kutini koja nam nije tako daleko, neki vlasnici nisu dozvoljavali da im u dvorište uđe teška mehanizacija ili bilo koja vrsta mehanizacije. Kopalo se ručno, a kod nas, čovječe, ono, za poludjeti, rade što hoće, kao u Teksasu. To fakat nema nikakvog smisla. Istodobno, građani s pravom postavljaju pitanje što će se dogoditi s oborinskim vodama nakon završetka projekta. Poznato je da oborinska odvodnja, da se ona neće priključiti na sustav fekalne odvodnje niti prolaziti kroz uređaj za pročišćavanje, pa postoji opravdana bojazan da problemi s plavljenjem pojedinih dijelova grada neće biti riješeni. Da ne govorimo o tome da one ulice koje su završene gdje je aglomeracija prošla, da dio dvorišta koja prije nisu plavila, sada imaju poplave tijekom velikih oborina, a svjedoci smo da svakodnevno i svake godine su vremenski ekstremi sve veći i sve se više dešava takvih situacija. Što će biti s tim? Eto, molim odgovor na to. E, sad, ja ću vam postaviti konkretna pitanja. Koje je konkretne mjere Grad poduzeo prema investitoru i izvođaču zbog brojnih pritužbi građana na organizaciju radova, dugotrajno otvorena gradilišta, ulazak na privatne parcele bez prethodne najave i nastalu štetu na privatnoj imovini? Tko će tu štetu sanirati? Zašto se radovi izvode istovremeno na velikom broju lokacija, umjesto fazno po ulicama, kako bi se građanima omogućili normalni uvjeti života i prometovanja, te tko je donio takvu odluku i može li se dinamika radova promijeniti? Jer ovo sad traje već tri godine i stvarno nema nikakvog smisla, odnosno četiri. Treće pitanje: postoji li obveza izvođača da vlasnike privatnih parcela unaprijed obavijesti o ulasku u njihovo dvorište? Ako postoji, zašto se ona ne poštuje, a ako ne postoji, hoće li Grad inzistirati da se takva praksa odmah istog trena uvede? Što je četvrto pitanje: što je obuhvaćeno projektom aglomeracije, a što nije? Molim vas, dajte nam jasno navedite koji se dio projekta financira sredstvima Europske unije, koji dio eventualno financira država, a koje troškove snosi Grad Ivanić-Grad i građani? Posebno molim pojašnjenje tko financira obnovu prometnica, nogostupa, zelenih površina i druge infrastrukture koja nije prihvatljiv trošak EU projekta. Naime, mi sad vidimo da one ulice koje su napravljene i završene, su katastrofalne. Svako Vijeće o tome govorimo. Na svakom Vijeću ističemo, ovo kako je izvedeno je katastrofa. Neću govoriti u ulicama u Ivaniću. Evo, svakodnevno ljudi koji putuju u Zagreb preko Rugvice. Ovaj dio koji je sad asfaltiran od Posavskih Brega kad se skrene prema Trebovcu. Mislim, to je katastrofa, to su šahte vani, to se nema. Ljudi se voze lijevom stranom, ne desnom, ne mogu desno, uništavaju automobile. Na kraju krajeva, i mi smo imali štetu na automobilu i na amortizerima. Upravo zbog takvih situacija na cesti, mislim, ja ne znam do kad i kud. To fakat nema više nikakvog smisla. I zadnje pitanje: što Grad planira poduzeti po pitanju oborinske odvodnje? Postoji li projekt ili plan za cjelovito rješavanje oborinskih voda nakon završetka aglomeracije. kako građani nakon svih ovih radova ne bi ostali s istim ili još većim problemima tijekom obilnih kiša? Mi svi, građani grada Ivanića, razumijemo da ovako veliki infrastrukturni projekt nosi određene poteškoće. Ono što ne mogu prihvatiti ni ja ni moji sugrađani jest nedostatak organizacije, komunikacije i odgovornosti. Gdje je nadzor? Ja ni jednom nisam vidjela nadzor zadnja četiri mjeseca u centru grada i u starom Ivaniću, gdje živim. Znači, to nema nikakvog smisla. Danas ne očekujem ponovno objašnjenje da treba još malo izdržati, kao što nam je zamjenik gradonačelnika zadnji puta rekao, ili predzadnji put, nego konkretne informacije o tome što je Grad učinio i što će učiniti kako bi zaštitio interese svojih građana te osigurao da se projekt provodi kvalitetnije, odgovornije i uz poštovanje prava građana, jer naša privatna imovina je samo naša imovina i nitko nema pravo uništavati. Na ovaj ili onaj način. Hvala.

Gradonačelnik - U pisanom obliku ćemo tražiti od Vodoopskrbe i odvodnje da odgovori na ta pitanja.

Gđa Mirna Češković - Pozdravljam sve prisutne. Pa, evo, za početak, ja bih se obratila sa jednom molbom vezano uz ambulantu u Posavskim Bregima. Ni u čekaonici ni u ordinacijama ne rade klima uređaji. S obzirom da su visoke temperature, uvjeti su iznimno teški, kako za zdravstvene djelatnike koji tamo rade, tako i za pacijente. Svi znamo da dolaze bolesni ljudi kod doktora, pa onda to još teže podnose. Znam da su se i bili obratili Domu zdravlja, a znam da je to u njihovoj nadležnosti. Pretpostavljam. Međutim, rekli su da ih baš ne doživljavaju. Znam da su i doktorice spremale e-mail prema Zagrebačkoj županiji. Ne znam da li je poslan i to u međuvremenu. Pa, eto, ja bih vas zamolila ako Grad ikako može reagirati ili prema nekome ili možda sami nešto napraviti da se to pokuša popraviti. Ili možda trebaju novi uređaj ili tako nešto jer, eto, stvarno. No, znate i sami kako je raditi u klimatiziranom prostoru. Evo i pitanja. Evo, ja bih se isto osvrnula ovaj put na jednu temu koja se zapravo često spominje za ovom govornicom, a to je neugodan miris s obližnje farme. Mi u Posavskim Bregima to inače osjetimo puno rjeđe nego vi u Ivaniću, ali ovih posljednjih dana bilo je stvarno često i bilo je jako intenzivno. Jasno nam je da se poljoprivredni poslovi moraju obavljati jer živimo sami na selu, ali ovo nije zapravo miris klasičnog sela kako smo mi naviknuti, i znamo da se to možda može nešto, zapravo, neke stvari se ne mogu izbjeći, ali neke vjerojatno može. Moram napomenuti da se smrad zapravo osjetio najviše noću i to daje jednu dozu, zapravo, sumnje da se rade neke radnje kad nadležne službe zapravo ne rade. Miris je bio toliko intenzivan da doslovno budi ljude iz sna. Znači, svi znamo da nam je preko dana vruće, a onda preko noći svi otvorimo prozore i pokušavamo udahnuti tog friškog zraka, što je u tim situacijama bilo nemoguće. A ista stvar se događala i prošle godine u ovo vrijeme, pa, eto, možda da se malo obrati pažnja pa da se vidi da komunalni redar ili netko tko je nadležan, pa ode vidjeti navečer, ili nešto. Ne znam koje bi bilo rješenje problema jer vidim da očito rješenja problema zapravo općenito ni nema. Ali, eto, moram napomenuti da se događa. Dalje, zanima me što je sa čišćenjem sajma u Posavskim Bregima. To već dugo nije čišćeno, no mislim da prošle godine uopće nije očišćeno. Razgovarali smo o tome da su i navezli Georad d.o.o., Tigra d.o.o. svog tog otpadnog nekakvog materijala i tako dalje. Sve više se susjedi bune, prigovaraju, krenula je i ambrozija, pa se i alergije budu javile i tako dalje. Pa, eto, zanima nas informacija kada se to planira napraviti. Sljedeće pitanje: 26. Lipnja sam slala mail da se pokrpaju ili barem posipaju rupe na ulazu u dvorište u Društvenom domu u Posavskim Bregima. Do jučer, koliko sam vidjela, to nije bilo napravljeno, a smatram da to nije neki veliki zahvat. Treba doslovno par lopata nečega. Pa, eto, zašto to tako dugo traje? I posljednje pitanje: evo informacije od prošlog tjedna, nisam u međuvremenu bila. Ako je napravljeno, povlačim pitanje. Radi se o groblju u Posavskim Bregima. Znači, vele da je visoka trava, da već dugo nije pokošeno, pa, eto, zanima nas kad će to biti? Hvala.

Gradonačelnik - Evo, zahvaljujem se kolegici na svim postavljenim pitanjima. Dom zdravlja je u županijskom vlasništvu. Županijska firma - grad. U principu to nije gradska imovina, ali uputite dopis u ime Mjesnog odbora prema Gradu, pa ćemo mi probati taj dopis proslijediti prema županu ili zamjenicima župana i prema Bergmanu, pa ćemo vidjeti da li će se nešto riješiti, ali u svakom slučaju bi to trebali oni riješiti. Ako su klime postojale i ne rade, koliko sam skužio, ali se mogu servisirati, ne znam. Neugodan miris. Znači, to je nešto s čim se borimo stalno, teško mi je tu nešto pametno reći. Mi imamo komunalno redarstvo, može i komunalno redarstvo izaći, izlaze milijun puta, pišemo dopise kao Grad nadležnim institucijama i Grad nema neke mehanizme. Temeljem našeg iskustva do sada, znate i sami što će se desiti. Ako inspektor izađe i, kad izađe, naložit će Gradu da instalira uređaje za mjerenje kvalitete zraka koje će pokazati da je sve u redu jer smrad ne obuhvaća, najčešće nije obuhvaćen tim mjerenjima i onda se vrtimo, naravno, u krug. Ali definitivno smatram da je to jedan od najvećih problema uz Eko-Flor, tako i farma Širjan, a i znamo cijelu tu kronologiju svega toga. Ne znam što bih vam pametno odgovorio, osim da možemo i dalje poduzimati aktivnosti. Možemo, kao što smo i kod Eko-Flora, otići na teren, uzeti uzorke nekakve vode, napraviti analize i obavijestiti Inspektorat o tome. To je najmanji problem koji radimo stalno i radit ćemo to dalje. Mi naprosto možemo jedino o tome izvijestiti inspekcijske službe s državne razine, koje bi trebale kontrolirati da li je sve u redu ili nije u redu. Grad tu nekakvih mehanizama drugih, mislim da nema. Sajam će biti saniran. Ne znam sad vam točno reći vrijeme, ali mogu vam do sljedećeg Gradskog vijeća dati neki datum da vidimo. Moram sa izvođačima vidjeti, ovi izvođači koji ste vi naveli, jedan i drugi, znači, imaju tu obavezu da ga saniraju, dovedu u prvobitno stanje i inače imamo tamo i neke planove, da se rade neko naselje i zgrade. Pa u tom kontekstu će biti napravljeno, ali nemam datum konkretno da vam sad mogu reći kojega datuma. Za ovu rupu, ne znam u čemu je problem? Nema nikakvog razloga da se ne izda nalog i da se eventualno to, ako je rupa u dvorištu na području grada, a tu su je sad Komunalni centar. Direktor je ovdje, čuo je sad i on. Kaj se mene tiče, nalog, neka se izdaje. Neka se to napravi odmah, što se može. Isto tako i groblje. Ja isto ne znam u kojoj je fazi, ali isto održava Komunalni centar. Vjerujem da je u fazi košnje jer je pokošena, ali će biti. Ali to su adrese gdje se možete direktno gospodinu Hladu uvijek obratiti sa takvim problemima da vam to se riješi. Uostalom, on i zna točno sve o tome.

1. TOČKA

Gđa Tamara Mandić – Lijepi pozdrav svima. Ovim Pravilnikom o provedbi postupaka jednostavne nabave Grada Ivanić-Grada usklađujemo se sa Zakonom o izmjenama i dopunama Zakona o javnoj nabavi koje su objavljene u Narodnim novinama broj 48/2026. godine. Zakonom o izmjenama i dopunama Zakona o javnoj nabavi definirani su novi pragovi za primjenu Zakona o javnoj nabavi te su definirana nova pravila jednostavne nabave. Naručiteljima je određen rok od tri mjeseca od dana stupanja na snagu Zakona o izmjenama i dopunama Zakona o javnoj nabavi za usklađivanje općeg akta kojim se uređuju pravila, uvjeti i postupci jednostavne nabave, odnosno rok za donošenje novog pravilnika je 16. kolovoz 2026. godine, s primjenom istog od 1. rujna 2026. godine. Ovisno o vrijednosti predmeta nabave, naručitelj razgraničava jednostavnu nabavu u sljedeće kategorije. Imamo postupak nabave roba, usluga i radova procijenjene vrijednosti manje od 15 tisuća eura, gdje naručitelj provodi direktno s gospodarskim subjektom nabavu. Zatim drugi prati postupak nabave roba i usluga procijenjene vrijednosti jednak ili veći od 15 tisuća eura, a manje od 25 tisuća eura te radove procijenjene vrijednosti veće od 15 tisuća eura, a manje od 45 tisuća eura, gdje naručitelj provodi putem modula jednostavne nabave u elektroničkom oglasniku javne nabave Republike Hrvatske s pozivom odabranim gospodarskim subjektima, tzv. ograničeno prikupljanje ponuda, dok je treća kategorija koja je definirana ovim pravilnikom, postupak nabave roba i usluga procijenjene vrijednosti jednake ili veće od 25 tisuća eura, a manje od 50 tisuća eura te radova procijenjene vrijednosti jednake ili veće od 45 tisuća eura, a manje od 100 tisuća eura gdje naručitelj provodi u elektroničkom oglasniku javne nabave putem modula jednostavne nabave s javnom objavom poziva, odnosno tzv. javno prikupljanje ponuda. Sve nabave roba i usluga procijenjene vrijednosti veće od 50 000 tisuća eura i radova procijenjene vrijednosti veće od 100 tisuća eura provode se na temelju Zakona o javnoj nabavi nabavi putem otvorenog postupka javne nabave. To je ukratko o Pravilniku, pa ako ima kakvih pitanja.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.
Provedenim glasovanjem konstatirano je kako je jednoglasno sa 12 glasova za usvojen

PRAVILNIK
o provedbi postupaka jednostavne nabave Grada Ivanić-Grada

Pravilnik prileži zapisniku i čini njegov sastavni dio.
Napomena: Pravilnik je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

2. TOČKA

Gđa Tamara Mandić - Odredbom članka 119. Zakona o proračunu propisuje se način i uvjeti pod kojima se jedinice lokalne i područne/regionalne samouprave smiju kratkoročno zadužiti. Propisano je kako se jedinica lokalne samouprave može kratkoročno zadužiti najduže do 12 mjeseci bez mogućnosti daljnjeg reprograma ili zatvaranja postojećih obveza po kratkoročnim kreditima ili zajmovima, uzimanjem novih kratkoročnih kredita ili zajmova. Kratkoročnim zaduživanjem se mogu premostiti negativne razlike koje su posljedica različite dinamike ispunjavanja obveza po projektima i prikupljanja te uplate prihoda u proračun jedinice lokalne samouprave. Ovim okvirnim zaduženjem se planira osigurati likvidnost grada tijekom razdoblja u kojem postoji nerazmjer dospjelih obveza, ovisno o provođenju, prije svega, EU projekata, refundiranja sredstava od iste uplaćenih prihoda od EU projekata. Grad trenutačno provodi izgradnju nove zgrade dječjeg vrtića te energetsku obnovu sportske dvorane. Radi se o dodatku ugovora za taj kratkoročni kreditno zaduženje koje je bilo i lani i koji istječe 31. 7. Dozvoljeni minus nije korišten i sad se, znači, dodatak ugovoru će se sa bankom, ukoliko se izglasa ovo, potpisati.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.
Provedenim glasovanjem konstatirano je kako je jednoglasno sa 12 glasova za usvojena

ODLUKA
o kratkoročnom zaduživanju Grada Ivanić-Grada – dopušteno prekoračenje po transakcijskom računu 

Odluka prileži zapisniku i čini njegov sastavni dio.
Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

3. TOČKA

Gđa Marina Šiprak – Evo, dobar dan. Lijepi pozdrav svima. Dobili ste u materijalima Prijedlog odluke o odabiru najpovoljnije ponude za kupnju nekretnine označene kao k.č. br. 56/1 k.o. Šarampov. Dakle, ovo je proceduralna odluka. Kao što znate, na jednoj od prethodnih sjednica, Gradsko vijeće je donijelo Odluku o raspisivanju javnog natječaja za prodaju ove nekretnine. Temeljem te Odluke objavljen je Javni natječaj i u otvorenom roku koji je bio ostavljen natječajem, pristigla je jedna ponuda, nakon čega se pristupilo otvaranju te ponude 29. lipnja 2026. godine, kada je bilo zakazano javno otvaranje ponuda, te je utvrđeno da je pristigla ponuda za navedenu nekretninu k.č. br. 56/1 upisanu u ZK uložak 1092 k.o. Šarampov, ukupne površine 4749 metara kvadratnih. Pristigla ponuditelja Tomislava Čehka s ponuđenom cijenom za predmetnu nekretninu u iznosu od 83 tisuće 801 euro. S obzirom da je Povjerenstvo utvrdilo da je predmetna ponuda podnesena u roku, da je potpuna, odnosno da joj je priložena sva dokumentacija koja je bila propisana, odnosno tražena natječajem, te da je ponuđena cijena viša od početne cijene koja je bila utvrđena isto tako natječajem na temelju procjene jednog elaborata stalnog sudskog vještaka za procjenu vrijednosti nekretnina i graditeljstvo Ivana Kožara. Povjerenstvo je predložilo da se ova ponuda odabere kao najpovoljnija za kupnju, odnosno, da, za kupnju te nekretnine, odnosno, u slučaju Grada - za prodaju, pošto je Grad vlasnik, tako da s obzirom na ponuđenu vrijednost te nekretnine, a znamo svi koje su nam zakonske odredbe vezano za otuđivanje nekretnina u vlasništvu Grada. Dakle, to su odredbe Zakona o lokalnoj samoupravi, isto tako i Statuta Grada Ivanić-Grada, za donošenje Odluke o odabiru najpovoljnije ponude, odnosno za donošenje odluke o raspolaganju ove nekretnine je nadležno Gradsko vijeće. Zbog toga je ova odluka dostavljena na dnevni red ove sjednice. Slijedom svega navedenog, predlažem usvajanje odluke.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.
Provedenim glasovanjem konstatirano je kako je jednoglasno sa 12 glasova za usvojena

ODLUKA
o odabiru najpovoljnije ponude za kupnju nekretnine označene kao k.č. br. 56/1 k.o. Šarampov 

Odluka prileži zapisniku i čini njegov sastavni dio.
Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

4. TOČKA

G. Luka Krstulović - Pozdrav svima. Evo, zahvaljujem predsjedniku Vijeća i pozdrav svim vijećnicima i svima okupljenima. Ja ću kratko sada prezentirati ovaj konačni prijedlog plana koji je zapravo sad stavljen pred donošenje. Nećemo vam uzeti puno vremena. Ovo je prezentacija zapravo koja je bila prilagođena za javno izlaganje u tijeku javne rasprave, ali da sada ne zamaramo vas sa svim temama, možda je najbolje da kratko prođemo kroz prezentaciju. Ako bude ikakvih pitanja, slobodno me zaustavite. Ili ćemo nakon toga imati kratka pitanja i odgovore. U kratkim crtama, dakle, poznajete ovaj postupak. Riječ je o izmjenama i dopunama vašeg prostornog plana. To nisu samo izmjene i dopune. To je zapravo, prije svega, transformacija Prostornog plana Grada Ivanić-Grada u novi sustav e-planovi, koji je zapravo stupanjem na snagu zakona prije godinu, prije dvije godine, postao obveza svih jedinica lokalne samouprave, a naravno, uz tu transformaciju, odnosno unošenjem Plana u novi sustav, Odlukom o izradi koju ste Vi donijeli na Vijeću prije negdje godinu i nešto, definirane su i izmjene i dopune koje su bile također predmet ovog postupka. U kratkim crtama, to je, dakle, započelo s Odlukom o izradi u ožujku 2025. Nakon provedenog postupka nabave, mi smo sklopili Ugovor. Krajem godine, odnosno 22. 12. donesena je na Vijeću također izmjena Odluke o izradi kako bi se produljio rok za prikupljanje zahtjeva fizičkih i pravnih osoba i, u konačnici, na temelju svih prikupljenih zahtjeva koje je Grad dostavio, izradili smo nacrt prijedloga Plana, uputili ga u javnu raspravu. U jednom među-koraku u jednoj kvalitetnoj suradnji sa Zavodom za prostorno uređenje imali smo zapravo i reviziju s njihove strane, tako da smo ubrzali sam postupak ishođenja mišljenja i na temelju korekcija iz javne rasprave, kad je izrađeno Izvješće izrađen je nacrt konačnog prijedloga Plana, i onda je plan sada stavljen nakon ishođenja mišljenja Zavoda, vama na donošenje. Ono što je Odlukom o izradi definirano kao razlozi donošenja, to su, dakle, usklađenost sa zakonskim i podzakonskim okvirom, prije svega sa novim Pravilnikom koji je stupio na snagu, te određivanje novih prostorno planskih rješenja, dakle, prije svega razmatranje fizičkih i pravnih osoba, razmatranje zahtjeva Grada, odnosno nositelja izrade, usklađenje s rješenjima, odnosno s izmjenama i dopunama županijskog Plana, te razmatranje novih rješenja na području sunčanih elektrana. Kroz postupak prikupljeni su i zahtjevi javnopravnih tijela, da vas sad ne zamaram sa detaljima tih zahtjeva. Ovo je kratko tablica. I sada, možda bih se samo osvrnuo par riječi na ovaj prostorni plan nove generacije. Što to konkretno znači? Dakle, transformacija sustava zapravo je postupak koji je pokrenut nakon 1. siječnja 2024. Riječ je o modulima e-planovi i e-editor u sklopu informacijskog sustava prostornog uređenja. Dakle, informacijski sustav, odnosno ISPU je zapravo centralni državni sustav koji Ministarstvo razvija već godinama. I prije dvije godine otprilike oni su testirali i pustili u pogon taj novi modul e-planovi, odnosno e-editor, putem kojega mi kao izrađivači izrađujemo planove i putem kojega Grad, odnosno nositelj izrade vodi proceduru i donošenje planova, dakle kompletan postupak izrade i kompletan postupak, odnosno procedura donošenja je sada na neki način digitaliziran, odnosno uneseni u sustav, tako da, kada krenemo od samog nacrta odluke o izradi, pa sve do ove odluke o donošenju koja će se sad formalizirati donošenjem, nadajmo se na ovom Vijeću, taj postupak zapravo će se u potpunosti provoditi kroz taj novi sustav. Naravno, uveden je GIS standard za izradu plana, odnosno mogućnost preklapanja slojeva, usklađenja sa novim Pravilnikom o prostornim planovima, odnosno svi planovi u Hrvatskoj sada imaju jednaki standard izrade i, naravno, ono što je važno, sufinanciranje putem EU sredstava omogućeno svima, tako da su ovim putem zapravo povučena i sredstva EU fondova. Evo, da vidite kako to konkretno, odnosno što to konkretno znači, recimo, na primjeru vašeg Plana. Ovo je prikaz, dakle, važećeg PPUG-a, petih izmjena i dopuna koje su još uvijek na snazi. Plan je zapravo, kako je rađen u starom sustavu, onda vi povećavanjem mjerila, odnosno zumiranjem u taj Plan imate zapravo neku vrstu ograničenja. Dakle, što više se približavate, to su manje razine detaljnosti i u konačnici dolazite do nekih piksela, odnosno do nekakvih rubova koji predstavljaju liniju koja je načelno rađena u PDF u, odnosno koja se vidi na ovakav način. Što donosi novi sustav, odnosno što je sada ovaj postupak, između ostalog, koji smo proveli, omogućio? To je, dakle, bilo da ovi svi poligoni, dakle sve što su sastavni eventi plana, a zapravo više nisu rasterski elementi koji se vide u PDF u, nego su zapravo GIS podaci, odnosno elementi poligoni koji imaju svoju geometriju koja je georeferencirana, odnosno na sve slojeve i podatke, i ti poligoni, zapravo na neki način crtani su 1:1. Dakle, podloga je bio digitalni orto-foto, odnosno važeći katastar, koji je relativno precizan u okvirima vaše jedinice i u tom smislu zapravo svi podaci Plana su usklađeni tako da odgovaraju katastru, odnosno na neki način govorimo o planu koji možemo reći 1:1. Dakle, u mjeri u kojoj je katastar, odnosno podloga precizna, plan savršeno se poklapa sa tom podlogom i zapravo govorimo o razini provedbe koja je puno preciznija nego dosadašnji plan, odnosno kada zumirate ovako, kao što se vidi ovaj koridor, recimo, državne ceste, možete vidjeti i regulacijski pravac, odnosno točno razgraničenje između pojedinih namjena, infrastrukture i drugih elemenata plana. Ono što je specifično - odredbe za provedbu. To je možda najvažnija stvar i za vas vijećnike koji donosite ovaj dokument. Dakle, struktura odredbi za provedbu se zapravo kompletno promijenila. Novi Pravilnik koji je stupio na snagu, promijenio je i poglavlja. Dakle, mi kao izrađivači, moramo se, odnosno vi, kao nositelji morate se uskladiti sa tim, s tom novom strukturom. U načelu, većina dijelova plana je ostala relativno slično definirana. Najveća promjena zapravo tiče se pravila provedbe, odnosno onoga što je najvažniji dio plana, a to su zapravo lokacijski uvjeti. Sve ono kad idemo na dozvolu, imamo onih 15 parametara koje je izgrađenost, visina, veličina čestica i tako dalje. Ti uvjeti na neki način sad su propisani prema zonama, odnosno prema geometrijama plana, i tih 15 pravila provedbe koji su nužni za svaku lokaciju, su morali biti propisani, tako da je cijeli zapravo prostor plana podijeljen u pravila provedbe i ono što su odredbe sada strukturirane tako da za svaku zonu točno znamo koja su pravila provedbe za koje je područje definirana. Pojmovnik je usklađen s nacionalnim standardom. Dakle, Ministarstvo je donijelo Pravilnik koji je točno definirao sve pojmove, tako da kada govorimo o pojmu polu-građene kuće, koeficijenta izgrađenosti, iskoristivosti i sl., sada nije slučaj da svaki prostorni plan ima neku svoju definiciju, nego svi se zapravo usklađuju s nacionalnim standardom i svi pojmovi koji su ovdje u planu, zapravo moraju biti usklađeni s time što je Ministarstvo reklo da je taj pojam u načelu. To je dobra stvar jer sad pričamo isti jezik, odnosno govorimo o istim pojmovima na razini cijele RH i ono što je zapravo isto važno napomenuti sada u nekom kratkom pregledu jest da, prije smo imali zapravo odluku o donošenju, odnosno odredbe Prostornog plana, i imali smo grafički dio, odnosno kartografske prikaze. To su bile velike plahte koje bi tu nalijepili, pa smo se onda pitali što je korelacija između jednoga i drugoga. Sada je slučaj da prostorni plan ima integralno. Dakle, i grafika i odredbe su međusobno povezane, tako da svaki element, recimo, pravila provedbe lokacijske informacije i svaka geometrija koja je navedena u planu, su međusobno povezani, tako da netko tko klikne, recimo, u novom pregledniku na pojedinu zonu, recimo, građanin kojeg zanima što su njegovi lokacijski uvjeti, će odmah moći tim klikom utvrditi točno unutar koje zone pripada. To je intencija ministarstva već dugi niz godina zbog toga što su se i javnost i investitori i općenito korisnici sustava žalili. Bio je veliki problem što često nismo mogli točno iščitati koja odredba je vezana uz koji dio plana. I sada je napravljen jedan iskorak u tom smislu da barem ovih 15 lokacijskih informacija koje su nužne za iščitavanje uvjeta provedbe, su sada jasno dostupne svima. Tako da kada educiramo građane kroz ovaj proces o tome kako se koristi ISPU, odnosno kako se koristi novi sustav, bit će puno lakše utvrditi koji su vaši lokacijski uvjeti za pojedinu česticu. Evo, to je bilo ukratko, naravno, pregled. Možemo i pokazati kasnije sustav i vidjeti kako to kako to izgleda u praksi. Što se tiče izmjene izmjena i dopuna, dakle, prikupljeni su zahtjevi fizičkih i pravnih osoba u skladu s Odlukom o izradi produžen nam je rok do 31.12. Naravno, imali smo i zahtjeve Grada, odnosno nositelja izrade. Imali smo zahtjeve javnopravnih tijela koje su također razmotrene i uvažene. I razmatranje novih rješenja u području sunčanih elektrana. Ja sad neću ići detaljno, samo bih se osvrnuo možda na zahtjeve fizičkih i pravnih osoba. Bilo ih je zapravo dosta. Imali smo 102 zahtjeva raznih osoba. Naravno, kao što je to običaj, većina njih odnosi se na proširenje građevinskog područja, odnosno na neke pojedine interese. Bilo je i nešto gospodarskih zona. Imali smo i solarne elektrane, ugostiteljsku turističku namjenu, sport i rekreaciju u nekoj manjoj mjeri i nekoliko zahtjeva koji se odnose na promjenu tekstualnog dijela, odnosno odredbe za provedbu. Svi ti zahtjevi su detaljno analizirani i razmotreni u suradnji s Gradom. I ovaj konačni prijedlog plana, zapravo rezultat tog cijelog procesa suradnje koji je rezultirao time da su svi zapravo kvalitetno razmotreni, i prihvaćeni su oni koji su mogli biti u skladu sa zakonom, odredbama županijskog plana i nekim stručnim načelima, odnosno principima prostornog planiranja. Tu je, naravno, ograničenje bilo i Zakon o prostornom uređenju u kontekstu mogućnosti širenja svih naselja te odredbe županijskog plana koje su definirale gustoću stanovanja kao kriterij za mogućnost širenja. Ovdje je sada kompletan popis ovih zahtjeva Grada. Ja ću samo kratko preletjeti. Dakle, imali smo redefiniranja zapravo kompletno strukture odredbi, odnosno načina na koji je, recimo, ovo središnje naselje koje je imalo nekakve krovne uvjete prostornog plana, koji su se onda primjenjivani na UPU, više nema tih krovnih uvjeta. Prepustili smo zapravo Gradu kao nositelju izrade da sam UPU-ovima definira uvjete koji su logični i primjereni za takvu lokaciju. Usklađivati smo granice građevinskih područja, određivali ove zone. Sve one zone koje su bile prije označene kao IS3, odnosno kao solarne elektrane, sada su zapravo definirane u skladu s novim pravilnikom, kao IS7, odnosno one su izvan građevinskog područja. Bušotine smo zapravo uskladili s novim pravilnikom, one više nisu prikazane. Planirana je nova velika gospodarska zona, širenje postojeće gospodarske zone Posavski Bregi. Također, proširene su i neke druge gospodarske zone infrastrukturne namjene. Imali smo i redefiniranje raznih izdvojenih područja, kao što su sportsko-rekreacijska zona, pa su neke od njih završile zapravo izvan građevinskog područja, ili širenje na temelju zahtjeva Grada. Područja koja su izvan građevinskog područja, su zapravo usklađena sa novim principima planiranja, tako da više nemamo one nekakve čudne rupe koje su se nalazile u planu, koje su bile prazne, pa nismo znali koja je to namjena. Dakle, svi zapravo slojevi, odnosno svaki element plana je topološki uređen. Sadrži namjenu i sadrži pravilo provedbe. Imamo zapravo nedvojbenu mogućnost praćenja toga koji su uvjeti, odnosno što je propisano za tu zonu. Prometni sustav, odnosno trase prometnica su usklađene s postojećim planiranim stanjem. Isto tako, one većeg značaja su definirane kao infrastrukturne namjene. Dakle, da ne duljim. Infrastruktura, kanali, vodoopskrba, zone odlagališta su također usklađene s uvjetima županijskog plana, još dodatno širenje gospodarskih zona, te u konačnici odredbama za provedbu. Sva polja su zapravo redefinirana u skladu s novim Pravilnikom. Terminologija je usklađena. Uvjeti za neposrednu provedbu su primijenjeni na temelju UPU-a. Određene su zapravo restriktivnije odredbe, to je isto važno istaknuti, za farme životinja to je ova tema koja se pojavila nedavno i koja je sada aktualna zapravo na razini više županija, a to je da smo zapravo propisali obvezu da se bez prethodne suglasnosti grada na temelju neke studije ne može planirati više od 100 uvjetnih grla, što je dodatno ograničenje za kontrolu nekakvih većih zahvata. I dodani su zapravo nekakvi dodatni zahtjevi koje su javnopravna tijela tražila. Što se tiče razmatranja novih rješenja u području solarnih elektrana, to je bila baš zasebna točka unutar Odluke. Mi smo razmotrili zapravo ono što je zakon i pravilnik rekao, vidjeli smo da tu se sad sada otvara mogućnost da solarne elektrane više nisu unutar građevinskog područja, već mogu biti zasebno definirane kao IS7 zone, što je dosta povoljno i to nam je zapravo otvorilo prostor za dodatno manevriranje unutar gospodarskih zona, odnosno izdvojenih građevinskih područja gospodarske namjene. Zbog toga smo ih i mogli širiti, inače bi bili ograničeni kao i u prethodnom postupku petih izmjena i dopuna i u tom pogledu razmotreni su i zahtjevi koji su stigli od strane Grada, i zahtjevi građana. I proširene su one zone koje su bile logične, odnosno komunalno opremljene i na kojima se omogućuje zapravo dodatni energetski razvoj Grada. I, evo, to je naš konačni prijedlog Plana. Kasnije, ako bude potrebe, možemo ga otvoriti na informacijskom sustavu. On je sada pred vama na donošenju i ako ima kakvih pitanja, stojimo na raspolaganju pročelnice i ja, tako da za sve što treba možemo detaljnije pojasniti. Evo, hvala na pažnji.

Gđa Maja Krnjević - Hvala lijepo. Ja ću sad samo iskoristiti ovu priliku da postavim pitanje što je s UPU-5. Sad smo bili na UPU-6 i to smo rješavali. UPU-5 nije diran od 2013. godine pa me interesira, obzirom da se tu dosta toga promijenilo zadnjih 10 godina, kad planirate i UPU-5 staviti u proceduru? Jer sad neke ceste koje su tamo planirali apsolutno nemaju nikakvog smisla, obzirom da se radi sve novo. Ok, hvala.

Gđa Ilijana Mišković - Hvala. Evo, sve vas lijepo pozdravljam. Tako je, slažem se s Vama. UPU-5 jako dugo nije zapravo diran, da se tako izrazim, laički, odnosno pokrenut ćemo svakako, razgovarali smo o tome, izradu Odluke o izmjenama i dopunama UPU-5, tako da razmišljamo i o tom području i svakako nam je isto tako jako bitno.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.
Provedenim glasovanjem konstatirano je kako je jednoglasno sa 12 glasova za usvojena

ODLUKA
o donošenju VI. izmjene i dopune Prostornog plana uređenja
Grada Ivanić-Grada

Odluka prileži zapisniku i čini njegov sastavni dio.
Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

5. TOČKA

G. Luka Krstulović - Tematika je opet opsežna, ali ja bih možda sad kratko samo iznio. Dakle, isti ovaj postupak koji je primijenjen na području Prostornog plana također je primijenjen na području UPU-6. Ono što je specifično, zapravo je da se zona UPU-6 reducirala kroz zadnje izmjene i dopune, odnosno pete izmjene i dopune Prostornog plana. Mi smo zapravo na temelju ovog suženog obuhvata morali redefinirati i područje, odnosno mrežu prometne infrastrukture i na neki način stvoriti jedno novo koncepcijsko rješenje koje bi odgovaralo trenutnim granicama područja. Naravno, uz mogućnost daljnjeg širenja, odnosno ukoliko će Grad kroz neku neko širenje gospodarske zone u budućnosti opet htjeti vratiti dio područja. Zapravo, stvoreni su preduvjeti i za to, tako da smo sagledali kompletnu prometnu mrežu i infrastrukturu, odredbe Plana su usklađene s novim Pravilnikom i zapravo imamo jedno rješenje koje je također kompletno transformirano, dio je novog sustava i predstavlja osnovu za daljnji gospodarski razvoj područja koja su unutar te zone.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.
Provedenim glasovanjem konstatirano je kako je jednoglasno sa 12 glasova za usvojena


ODLUKA
o donošenju III. izmjene i dopune Urbanističkog plana uređenja zone gospodarske namjene na području Ivanić-Grad i Caginec (UPU 6)

Odluka prileži zapisniku i čini njegov sastavni dio.
Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

6.TOČKA – RAZNO

Predsjednik Gradskog vijeća daje informaciju kako je ispred Gradskog vijeća Grada Ivanić-Grada upućen poziv članovima uprave trgovačkog društva Eko-Flor Plus d.o.o. na današnju sjednicu Gradskog vijeća, međutim oni su se zahvalili na pozivu no zbog, kako navode, ranije preuzetih obveza nisu mogli doći. 

Vijećnica Maja Krnjević se osvrće na danu informaciju predsjednika Gradskog vijeća te ističe kako ni Gradsko vijeće ni građani neće dobiti nikakav odgovor niti od Eko-Flora niti od Širjana. Izgleda da je stvar došla do tuda da mi kao građani moramo učiniti sve što je u našoj moći da zaustavimo takav način poslovanja jer očito nikakve inspekcije i nadležne službe nisu u stanju stati na kraj onim rabotama koje se rade u Eko-Floru i kod Širjana. Širjan je bio nekoliko puta tema Gradskog vijeća; svi se žalimo, posljednjih nekoliko godina je postalo neizdrživo. Znači da ćemo mi kao građani morati nešto po tom pitanju poduzeti, a i poduzet ćemo sigurno, ako treba ići ćemo i do Bruxellesa jer zagađenje nije samo u smislu neugodnih mirisa, nego i u smislu okoliša. To se odnosi kako na Eko-Flor, tako i na Širjana. Sada već imamo određene podatke; ljudi su dali na analizu svoje bunarske vode, niti jedna nije ispravna. Dakle sve bunarske vode u okolici su zagađene, znači da je zagađeno i tlo i svi poljoprivredni proizvodi koji se proizvode na tom tlu. Mi smo u velikom problemu i građani Ivanić-Grada sigurno neće šutjeti i dopuštati da nas netko zagađuje i truje. 

Pod točkom razno drugih pitanja ni prijedloga nije bilo. 

Sjednica Gradskog vijeća Grada Ivanić-Grada dovršena je u 17:30 sati.

ZAPISNIK IZRADILA:                                            PREDSJEDNIK GRADSKOG VIJEĆA:

Livia Grgić Paulić, mag. iur.                                          Željko Pongrac, pravnik kriminalist

